Sinteze - časopis za pedagoške nauke, književnost i kulturu
Časopis objavljuje originalne radove iz oblasti pedagogije, književnosti, jezika i kulture, kao i srodnih disciplina.
Akademija vaspitčko medicinskih strukovnih studija i Univerzitet u Kragujevcu, Filološko-umetnički fakultet Kragujevac
Autori koji objavljuju u ovom časopisu pristaju na sledeće uslove: Autori zadržavaju autorska prava i pružaju časopisu pravo prvog objavljivanja rada i licenciraju ga "Creative Commons Attribution licencom" koja omogućava drugima da dele rad, uz uslov navođenja autorstva i izvornog objavljivanja u ovom časopisu. Autori mogu izraditi zasebne, ugovorne aranžmane za neekskluzivnu distribuciju članka objavljenog u časopisu (npr. postavljanje u institucionalni repozitorijum ili objavljivanje u knjizi), uz navođenje da je članak izvorno objavljen u ovom časopisu. Autorima je dozvoljeno i podstiču se da postave objavljeni članak onlajn (npr. u institucionalni repozitorijum ili na svoju internet stranicu) pre ili tokom postupka prijave rukopisa, s obzirom da takav postupak može voditi produktivnoj razmeni ideja i ranijoj i većoj citiranosti objavljenog članka (Vidi Efekti otvorenog pristupa).
Popularizacija umetničke muzike u izvodjenju orkestra "Johann Strauss"
Riu-ova karijera kao komercijalnog umetnika je počela je 1993. u Holandiji. Nјegov najznačajniji uspeh do sada je bio u Australiji, gde su od 2007. godine održane marketinške kampanje i godišnji obilasci učinili Riu-a jednim od najupečatlјivijih umetnika i izvođača. Riu je bio među najprodavanijim umetnicima u bilo kom muzičkom žanru. Kao izvođač, Riu predstavlјa lidera u razrađenim nastupima koji uklјučuje velike arhitektonske replike i rekvizite, kostime, plesače, laku komediju i šalu sa publikom. Kritika Riu-ovih praksi uglavnom proizilazi iz visokog umetničkog sektora klasične muzike. Ovaj sektor predstavlјa poseban i preskriptivan način uvažavanja koji se opire prilagođavanju savremenom i pluralističkom kulturnom okruženju. U kombinaciji sa otvorenom kritikom, to sugeriše da klasična muzika visoke umetnosti pokušava da definiše, ili redefiniše samu sebe kao reakciju protiv postepenog uklјučivanja komercijalnih i narodnih elemenata.
Sva prava zadržana (c) 2025 Marjan D. Mitić
Inkluzija dece u predškolskim ustanovama i porodici
Inkluzija u predškolskim ustanovama značajno utiče na socijalizaciju i razvoj dece sa teškoćama u razvoju, omogućavajući im učešće u svakodnevnim aktivnostima. Za njenu uspešnu i funkcionalnu implementaciju, neophodna je saradnja i partnerstvo roditelja, vaspitača i defektologa, kao i uključivanje individualnih asistenata za bolju podršku. Ukoliko su vaspitači nedovoljno osposobljeni za rad sa decom sa teškoćama u razvoju, to otežava realizaciju aktivnosti. Integracija se ostvaruje osnivanjem razvojnih grupa, a proizvodi se želja da roditelji prihvate da dete ima teškoće u razvoju. Prihvatanje utiče na kvalitet roditeljske brige i razvoj deteta, dok odbacivanje i negiranje teškoća sprečava napredovanje deteta. Uspostavljanje partnerstva između predškolskih ustanova, porodice i drugih društvenih faktora poboljšava i potpomaže inkluzivnu praksu. Partnerstvo mora biti zasnovano na uvažavanju i aktivnom uključivanju roditelja, koji imaju važnu ulogu u razvoju dece. Sva deca, uključujući i one sa teškoćama, zaslužuju jednake prilike za napredak i socijalizaciju.
Sva prava zadržana (c) 2025 Sanja M. Mitrović, Adrijana A. Aleksić
Izrada poligona od nestruktuiranih materijala u prirodi za fizičku aktivnost dece
Cilj ovog rada je izrada poligona od nestruktuiranih materijala u prirodi za fizičku aktivnost dece predškolskog uzrasta. U ovoj akciji izrade poligona učestvovalo je ukupno 62 deteta (32 devojčice i 30 dečaka) iz predškolskog programa u vrtiću „ Kolibri“ PU „Radost“ iz Vrnjačke Banje. Akcija izrade je imala faze: određivanje mesta za pravljenje poligona; nabavka nestruktuiranog materijala za rad; iscrtavanje šablona, osmišljavanje izgleda poligona; pravljenje poligona; otvaranje poligona – vođenje dece kroz poligon od nestruktuiranih materijala i objašnjavanje zadataka; praćenje - utvrđivanje zaineresovanosti dece za poligonom; evaluacija - sumiranje rezultata.
Sva prava zadržana (c) 2025 Irena R. Stanišić, Dejana N. Vlajković
Svaki čovek, a posebno lider u organizaciji, u ličnosti treba da poseduje zdravu dozu narcizma kako bi uopšte preživeo. Liderstvo postaje sve više prepoznato kao ključno pitanje za kompanije koje se suočavaju sa promenama u kompleksnom i promenljivom okruženju. To dovodi do potrebe za razumevanjem obimne literature o liderstvu. Međutim, primetno je da je literatura prvenstveno fokusirana na efektivno liderstvo, ignorišući mračnu stranu liderstva. Ipak, istraživanja u oblasti promena su pokazala da takvi toksični oblici liderstva negativno utiču na kapacitet organizacija da se prilagode promenama. Ako su osobine povezane sa narcizmom istovremeno povezane i sa neefikasnim vođstvom, pravo je pitanje zašto se narcisoidne ličnosti često nalaze na rukovodećim pozicijama? Jedna mogućnost je da narcisoidne osobe imaju veštine i osobine koje su neophodne za nastajanje lidera, ali nisu nužno korisne za efektivno liderstvo. Drugim rečima, narcizam bi mogao predvideti pojavu lidera, ali ne nužno i efektivnost lidera. Ovaj rad je pokušaj sistematizacije dosadašnjih teorijskih i praktičnih nalaza u oblasti narcizma i liderstva, kao i njihove uzajamne povezanosti.
Sva prava zadržana (c) 2025 Zana J. Zivkovic Rancic
Mišljenje nastavnika o primeni veštačke inteligencije u promeni paradigme obrazovanja
Opšti cilj istraživanja je ispitati stavove nastavnika u Republici Srbiji prema primeni veštačke inteligencije u obrazovanju, kao i utvrditi nivo njihove kompetentnosti u korišćenju AI alata i tehnologija. Posebni cilj rada je identifikacija izazova i prepreka u integraciji AI u nastavu, kao i ukazivanje na potencijalne oblasti za unapređenje kroz profesionalni razvoj nastavnika. U te svrhe sprovedeno je kvantitativno istraživanje. Uzorak ispitanika čini 74-oro nastavnika koji predaju u osnovnim, srednjim i višim školama i na fakultetima u Republici Srbiji. Rezultati istraživanja pokazuju da nastavnici prepoznaju prednosti koje veštačka inteligencija može doneti u obrazovni proces, ali se istovremeno suočavaju sa brojnim preprekama u njenoj primeni. Glavni izazovi odnose se na nedostatak adekvatne obuke, tehnološke infrastrukture i institucionalne podrške, kao i na potrebu za rešavanjem etičkih pitanja i tehničkih izazova.
Sva prava zadržana (c) 2025 Milena V. Šović
Sva prava zadržana (c) 2024 Dragan Jakovljević
Eratum: Dimenzije smisla prava (br. 25, str. 63, 2024)
У приказу Димензије смисла права, аутора Драгана Јаковљевића, објављеном у броју 25, https://doi.org/10.5937/sinteze13-50082, техничком грешком Уредништва, на коју је указао аутор текста, приликом прелома текста изостављени су одређени делови оригиналног рукописа. Због специфичности пропуста, овом приликом објављује се комплетан текст приказа. Извињавамо се аутору и читаоцима због учињене грешке.
Sva prava zadržana (c) 2024 Katarina N Tomić
Integracija sporta i početnih matematičkih pojmova u pripremnoj grupi pri aktivnostima na košarkaškom terenu
Savremeni model predškolskog obrazovanja i vaspitanja „Godine uzleta“ zahteva holistički pristup radu sa decom što, pored ostalog, metodološki podrazumeva interativni zahvat sadržaja, a organizacijski projektnu metodu rada prožetu igrom i drugim za decu pristupačnim metodama rada. U ovom radu će biti opisane situacije učenja merenja dužine i pojma metra i centimetra u pripremnoj predškolskoj grupi na elementima košarkaške igre i terena. Time se ostvaruje integracija početnih matematičkih pojmova i fizičkog vaspitanja. Aktivnosti se mogu realizovati kroz širi višednevni projekat „Sport i matematika“.
Sva prava zadržana (c) 2024 Milan V. Živanović, Miloslav B. Marković
Eksternalizovani i internalizovani problemi u ponašanju kod adolescenata
Socio-emotivni problemi i problemi u ponašanju kod dece i adolescenata mogu predstavljati rizik za pojavu ozbiljnijih poremećaja u kasnijem životu. U okviru brige o mentalnom zdravlju, neophodno je da se posebna pažnja posvećuje merenju opšteg emotivnog stanja i zdravstvenih problema koji postaju sve učestaliji i vidljiviji, a pojavnost problema u ponašanju među decom i adolescentima je u zabrinjavajućem porastu. Poremećaji u ponašanju kod adolescenata često se dele na eksternalizovane i internalizovane, što odražava različite načine na koje adolescenti izražavaju i upravljaju svojim unutrašnjim i spoljašnjim konfliktima. Problem ovog istraživanja bio je ispitati prisutnost eksternalizovanih i internalizovanih problema u ponašanju kod adolescenata te ispitati da li postoje značajne razlike u odnosu na sociodemografske karakteristike, kao i u kakvom su međusobnom odnosu neki oblici eksternalizovanih i internalizovanih problema u ponašanju. Istraživački instrumentarnij obuhvatio je upitnik YEPS za ispitivanje pojavnosti eksternalizovanih problema te skalu DASS-21 za ispitivanje pojavnosti internalizovanih problema. Uzorak je sastavljen od 1086 ispitanika, uzrasta između 14 i 19 godina (M=16.98, SD=1.58), većinom ženskog pola (678 ili 62.4%). Osnovni rezultati istraživanja pokazuju da su među adolescentima prisutni neki oblici eksternalizovanih i internalizovanih problema u ponašanju, pri čemu su eksternalizovani problemi više prisutni kod mladića, a internalizovani kod devojaka; dobijene vrednosti ukazuju na umerene simptome problema u ponašanju, dok su istovremeno dobijene statistički značajne interkorelacije za eksternalizovane i internalizovane probleme u ponašanju.
Sva prava zadržana (c) 2024 Dijana Z. Sulejmanović
Autoetnografske beleške o iskustvu stvaranja igrališta na restlovima u procesu inicijalnog obrazovanja vaspitača
Igra pedstavlja prirodni izraz odnošenja deteta prema svetu i kao takva, ona čini osnov za ispoljavanje svih dimenzija dečje dobrobiti. Ipak, globalni trendovi školarizacije i komercijalizacije igre neretko vode smanjenju prilika za dečju otvorenu igru, a naročito za igru koja nije zasićena materijalima koji unapred imaju fiksirano značenje i namenu. Ovaj rad nastao je kao rezultat procesa istraživanja značaja igre restlovima kao materijalima za igru nastavnika i studenata druge godine na smeru „vaspitač dece predškolskog uzrasta“ na Visokoj školi strukovnih studija za vaspitače i poslovne informatičare „Sirmijum“ u Sremskoj Mitrovici. Cilj istraživanja je da se kroz autoetnografske beleške sagleda iskustvo istraživanja i stvaranja igrališta na restlovima u okviru nastavnog procesa. Nalazi sugerišu da iskustvo istraživanja značaja igre nestrukturiranim materijalima i stvaranja igrališta na restlovima kao podrške otvorenoj igri vodi uvidima o implicitnim pedagogijama nastavnika i studenata o detetu, igri i načinima na koje ona može biti podržana u zajednici. Time ovakva istraživanja imaju transformativni karakter u odnosu na pristupe u obrazovanju budućih vaspitača.
Sva prava zadržana (c) 2024 Milijana B. Lazarević
Od svih ljudskih aktivnosti najviše zadovoljstva čoveku pričinjava igra, bilo da se radi o sportskim, kompjuterskim, društvenim, edukativnim ili nekim drugim igrama. Kako je igra jedna od važnijih dečijih potreba, ona je ujedno i najlakši način da se učenicima približe nastavni sadržaji. Zato je učenje kroz igru jedna od veoma snažnih motivacionih nastavnih metoda, koja kod učenika podstiče kreativnost izraženu kroz imaginaciju, logičko mišljenje, emocionalno ispoljavanje i motivaciju za rad i učenje. Učenje kroz igru utiče i na svestrani razvoj ličnosti učenika, jer utiče na kognitivni, emocionalni, socijalni i fizički razvoj deteta, pripremajući ga za budući život u svetu odraslih.
Sva prava zadržana (c) 2024 Dalibor D. Teokarević
Knjiga Šaka puna bisera univerzitetskog profesora i pedagoga mr Gordane Ljubičić publikovana je 2021. godine u izdanju izdavačke kuće MGR Ljubičić u Užicu, čime je značajno dat doprinos da ovo delo bude dostupno i širem krugu čitalaca. Nastala je, kako i sama autorka naglašava, kao ideja da svoj dugogodišnji „staž“ ozbiljnog putnika pretoči u reči i da napiše svojevrstan vodič u svrhu podsećanja na minule dane i događaje. Osetila je potrebu da svoje uspomene sa putovanja, koji predstavljaju njene dragulje, podeli sa drugima, a ne da ih ljubomorno čuva u svojoj kutijici sećanja, jer „sećanje je varljivo, a zaborav briše i menja mnogo toga za šta smo bili sigurni da nikada neće nestati“ (Ljubičić, 2021: 5). Primetno je da je autorka istinski uživala u svim svojim putovanjima, i da je tako nadahnuta imala potrebu da svoje misli i doživljaje u vidu „sjajnih dragih kamenčića“ podeli sa svima nama. I nadasve joj je želja da ova knjiga ima i svoj nastavak koji će uslediti nakon nekih budućih putovanja.
Sva prava zadržana (c) 2024 Mirjana M. Čutović
Последња, посмртно издата књига значајног српског филозофа средње генерације Мирослава Миловића (1955-2021), бившег професора Правног факултета Универзитета у Бразилији, доноси избор његових новијих огледа у преводу са португалској језика, пропраћену Уводом Вање Грујића.
Mogućnost i značaj primene učenja kroz istraživanje sa decom u zajednici – perspektiva vaspitača
Polazeći od shvatanja deteta kao istraživača od samog rođenja, istraživačke prirode njegovog učenja, značaja zajednice za učenje i razvoj deteta predškolskog uzrasta, cilj istraživanja je sagledavanje perspektive vaspitača i prilika za učenje kroz istraživanje sa decom u zajednici. U istraživanju su primenjene metoda teorijske analize i deskriptivna metoda i dve tehnike istraživanja: skaliranje i analiza sadržaja pedagoške dokumentacije. Od istraživačkih instrumenata korišćeni su: skala procene i protokol za analizu pedagoške dokumentacije. U istraživanju je učestvovalo 20 vaspitača. Uzorak sadržaja činilo je 9 priča o temama/projektima. Istraživanje ukazuje da je učenje kroz istraživanje sa decom u zajednici integrisano u vaspitno-obrazovni proces, da vaspitači uočavaju vrednosti ovog pristupa, da poznaju pristup i da pretežno imaju podršku zajednice, ali ističe se i važnost prepoznavanja izazova, kroz preispitivanje prakse, i suočavanja sa njima kako bismo kontinuirano radili na unapređivanju učenja kroz istraživanje sa decom u zajednici.
Sva prava zadržana (c) 2024 Gordana M. Stepić, Marta D. Dedaj, Biljana M. Džaić
Neretko se, posebno u polemikama, tvrdi da moral nema smisla ako nije utemeljen na veri. Međutim, postavlja se pitanje da li verska uverenja i običaji oblikuju moralno ponašanje? Da li je religija neophodna za moral? Ukrštanje morala i religije uključuje odnos između verskih pogleda i morala. Uobičajeno je da religije imaju vrednosne okvire koji imaju za cilj da usmeravaju pristalice u određivanju između ispravnog i pogrešnog. Cilj ove predmetne teorijske obrade, je upoznavanje sa osnovnim obeležjima morala i religije, odnosno analiza odnosa u kojem se ove dve društvene kategorije nalaze. predstavljanje, odnosno analiza morala i religije. Potrebu za izborom navedenog predmeta obrade nameću njegov značaj, nedovoljna istraženost i neophodnost preispitivanja u savremenoj epohi krize sistema vrednosti. Definisanje sličnosti i razlika između morala i religije, kao i njihovo tumačenje, od suštinskog je značaja za razumevanje njihovog odnosa. Mnoge naučne studije nisu uspele da razlože „moral“ i „religiju“ na teorijski utemeljene elemente. Smatra se da kategorije „moral“ i „religija“ moraju biti razdvojene, kako bi se dobila kompletna slika složene interakcije kao mapa puta za buduća istraživanja odnosa morala i religije. U suštini tradicionalne moralne vrednosti su zasnovane na duhovnim vrednostima. Zato je neophodno prihvatiti univerzalnost i moralnog i religioznog u svakom čoveku, ne samo istorijski već i u kontekstu savremenosti i anticipirane ljudske budućnosti.
Sva prava zadržana (c) 2024 Milos V. Arsic
Primena funkcionalnog komunikacionog treninga za redukciju problema u ponašanju kod dece sa autizmom
Prisustvo problema u ponašanju korelira sa deficima u komunikaciji osoba sa poremećajima iz spektra autizma (PSA), a ukoliko se osoba sa PSA podučava funkcionalnoj komunikaciji koja za nju ima istu svrhu kao ispoljavanje problema u ponašanju, može doći do redukcije tih problema i za to se najčešće koristi procedura koja se naziva funkcionalni komunikacioni trening (FKT). Cilj ovog rada je pregledom literature utvrditi efikasnost primene FKT za svaku od funkcija ponašanja, kao i načine na koje se za svaku od funkcija FKT može sprovoditi. Radovi su pretraživani pomoću pretraživača Google Scholar i ProQuest, a u pregled literature uključeni su oni radovi u kojima je primenjivan FKT za redukciju različitih problema u ponašanju. Najvažniji rezultati pregleda literature ukazuju na to da se FKT može sprovoditi sa ispitanicima koji imaju različite dijagnoze, kao i različite stepene funkcionalnosti u odnosu na način na koji komuniciraju. Osim toga, FKT se može uspešno sprovoditi sa ispitanicima koji ispoljavaju probleme u ponašanju koji su u različitim funkcijama. Imajući u vidu da FKT za svaku od navedenih funkcija ponašanja izgleda drugačije, ističe se značaj utvrđivanja funkcije ponašanja, pošto je to neophodan preduslov za uspešnost sprovođenja FKT. Osim toga, imajući u vidu efikasnost primene FKT u redukciji problema u ponašanju koje ispoljavaju deca sa PSA, ističe se da je neophodno sprovoditi obuke defektologa i roditelja, kao i svih drugih koji rade sa ovom populacijom o primeni FKT.
Sva prava zadržana (c) 2024 Bojana B. Arsić, Anja M. Gajić
Ivana Manić: Praktikum za sociologiju detinjstva, Akademija vaspitačko medicinskih strukovnih studija, Odsek vaspitačkih studija Kruševac, 2023.
Sva prava zadržana (c) 2023 Boban M. Vujičić
Kantovo određenje intelektualca u dobu prosvećenosti
U radu se razmatra Kantovo određenje naučenjaka kao intelektualca u dobu prosvećenosti. Potom se analizira odnos razuma i uma kako je postavljen u Kritici čistog uma. Analiza se dopunjuje razmatranjem razlike između javne i privatne upotreba uma. Tumači se i problem slobode unutar ove razlike. Javna upotreba uma kao pozicija naučenjaka se dovodi u vezu sa tri osnovna zahteva u pogledu mišljenja: misliti samostalno, misliti na mesto drugog i misliti dosledno. Ova tri zahteva se određuju kao nužni uslovi u formiranju intelektualne angažovanosti. Na kraju rada se zaključuje da Kantov ogled o prosvećenosti istovremeno stavlja Kanta u poziciju naučenjaka i intelektualca.
Sva prava zadržana (c) 2023 Saša Ž Radovanović
Elementi konseptizma u „Snovima” Fransiska de Keveda
U radu će biti objašnjena definicija konseptizma, te elementi ove barokne tendencije u Snovima Fransiska de Keveda (Franisco de Quevedo). Ovaj ciklus je pisan u periodu između 1606. i 1623. godine u Španiji, regiji punoj kontrasta i velikih socijalnih razlika. U svakom od pet snova, Kevedo kritikuje društvene prilike i izrazite, često tipske predstavnike španskog društva. Snovi su pisani britkim jezikom, obogaćenim često prikrivenom satirom i stilskim figurama, poput metafore, kontrasta, karikature i hiperbole. Ovi postupci delu daju jedinstven književni kolorit i pomažu čitaocu da bolje zamisli Kevedov svet snova u kojem je sve moguće, čak i jednak odnos prema bogatima i siromašnima, makar nakon smrti. Kao nesumnjivi konseptista, ali i satiričar, Fransisko de Kevedo ne propušta nijednu priliku da istakne nepravdu ili ismeje ono što je smatrao neophodnim, počev od fizičkih nedostataka do različitih moralnih karakteristika ljudi. Komparativnim proučavanjem odabranog korpusa očekuje se formiranje zaključaka o društvenim prilikama barokne Kraljevine Španije, te bolje razumevanje njihovog prikazivanja kroz književne postupke autora. Zahvaljujući opisima ličnosti, koji bi se mogli posmatrati kao arhetipski i univerzalni, Snovi su i danas relevantni i lako razumljivi savremenom čitaocu.
Sva prava zadržana (c) 2023 Jelena V. Lazarević
Povezanost posedovanja kućnih ljubimaca sa moralnim razvojem učenika
S obzirom na sve veću moralnu hipokriziju savremenog doba, bilo je neophodno fokusirati se na ispitivanje različitih uticaja na moralni razvoj. Nedostatak empatije je fenomen koji se često pominje kada se govori o različitim društvenim devijacijama. Nedostatak tolerancije, vršnjačko nasilje i različiti oblici agresivnog ponašanja su dovoljan razlog za ispitivanje moralnosti još na osnovnoškolskom uzrastu. Upravo to je bio motiv za detaljnije istraživanje nivoa moralnog razvoja učenika osnovnih škola u Banjaluci. Istraživanje je sprovedeno na uzorku od 220 učenika osmih i devetih razreda. Na osnovu kratkog upitnika i skale moralnog razvoja, utvređen je stepen razvoja svakog učenika kao i pol i vrsta kućnog ljubimca kojeg posjeduju. Uzrast završnih razreda osnovne škole je odabran na osnovu teorijskih analiza različitih psihologa, koji za završetak razvoja navode upravo ovu dob. U prvom dijelu, rad se bavi teorijskim promišljanjem i analizom dosadašnjih istraživanja, dok su u metodološkom dijelu detaljno analizirane hipoteze kao i dobijeni rezultati. Nakon statističke obrade podataka utvrđeno je da ne postoji statistčki značajna povezanost u nivou moralnog razvoja u zavisnosti od toga da li učenici imaju kućnog ljubimca ili ne. Iznenađujući podatak je da veći broj dječaka nego djevojčica ima nekog ljubimca. Iako razlika nije statistički značajna ostavlja se prostora za istraživanja o mogućim uzrocima. Zanimljiv podatak je i činjenica da učenici koji za kućnog ljubimca imaju zeca, postižu najviše rezultate na skali moralnog razvoja, zatim slijede učenici sa psom i papagajem, dok oni koji imaju mačku ili uopšte nemaju kućnog ljubimca postižu najniže rezultate.
Sva prava zadržana (c) 2023 Marija J. Tomić
Iscrtavanje staze „Put jedne pčelice“ u funkciji organizacije fizičke aktivnosti dece u dvorištu vrtića „Pčelica”
Ukoliko je prostor u kome deca borave adekvatno opremljen (u ovom slučaju oslikan) deca će biti zaintrigirana samim prostorom koji će ih podstaći da se samostalno bave fizičkim aktivnostima. Prostor ih podstiče da se igraju na jedan bezbedan način, da čekaju red, pomažu jedan drugome i sami uspostavljaju pravila u igri. Cilj ovog rada je empirijskim i eksperimentalnim putem ispitati uticaj eksperimentalnog programa, pod nazivom iscrtavanje staze „Put jedne pčelice“ na organizaciju fizičke aktivnosti dece u dvorištu vrtića Pčelica. Predmet istraživanja je iscrtavanje staze „Put jedne pčelice“ (eksperimentalni program) u funkciji organizacije fizičke aktivnosti dece u dvorištu vrtića „Pčelica. U istraživanju je učestvovalo 118 dece vrtića „Pčelica„ PU „Nata Veljković“ u Kruševcu. Akcija je podeljena u nekoliko koraka a to su: određivanje dela trotoara za iscrtavanje staze, nabavka materijala, osmišljavanje staze i iscrtavanje zadataka na papiru, dogovor oko raspoređivanja zadataka po trotoaru, izrada šablona, iscrtavanje staze, otvaranje staze „Put jedne pčelice“. Instrument koji je primenjen u ovom istraživanju je protokol posmatranja. Putem njega prikazana je organizacija i aktivnosti dece pre (inicijalno merenje) i nakon iscrtavanja staze (finalno merenje) u dvorištu vrtića „Pčelica“. Prilikom utvrđivanja inicijalnog stanja – slobodne igre uz ponuđene trenutne sadržaje u dvorištu vrtića za igru dece, došlo se do rezultata od 25 % dece koja su se samostalno organizovala u igri i fizičkim aktivnostima u dvorištu. Sprovođenjem akcije, odnosno iscrtavanjem staze „Put jedne pčelice“ prostor u dvorištu vrtića je obogaćen (stopice, cvetići, zmijice, žabice, pauci, merdevine, tačkice, kolibri, linijice, pužići idr.), i dat deci da ga koriste kako oni žele. Nakon akcije dobijeni su rezultati koji navode da su se 98% dece igrala i samostalno organizovala fizičke aktivnosti u dvorištu vrtića. Ova nova sredina je za decu bila primamljiva i podsticajna.
Sva prava zadržana (c) 2023 Irena R. Stanišić
Intelektualac u zagrljaju distopije: Platonovi papiri Pitera Ekrojda
Cilj ovog rada je analiza transformacije pojma intelektualac koji se i u vremenu moderne i postmoderne vaspostavlja kao svojevrsna paradigma. Fokus istraživanja je najpre na redukciji uloge intelektualcaa modernog vremena koja je našla odjeka u mislima brojnih filozofa moderne i postmoderne provenijence. Potom se analizira postmoderni distopijski roman Platonovi papiri engleskog pisca Pitera Ekrojda. U pitanju je distopijsko delo u kojem su navedene tendencije dobile umetničku artikulaciju. Junak romana Platon, kako istraživanje pokazuje, predstavlja travestiranu sliku antičkog filozofa Platona i deluje u modernom telematizovanom polisu daleke budućnosti. Dela i sudbina postmodernog Platona se u romanu artikulišu na način koji nagoveštava da je eskapizam jedini mogući odgovor na izazove destruktivnih relativizacija postmoderne epohe.
Sva prava zadržana (c) 2023 Tomislav M. Pavlović
Vaspitanje adolescenata u vreme rijaliti programa i tabloidnog novinarstva – zakonska regulativa
Cilj ovog rada je analiza medijske slike i pokušaj dolaženja do odgovora na pitanja iz kojih razloga se počinioci krivičnih dela u medijima prikazuju na način koji ne odgovara realnosti, ali i koje kategorije mladih su najpodložnije uticaju ovakvih negativnih uzora, kao i na koji način porodica i zakonska regulativa mogu da ih zaštite. Autori zaključuju da iza medijskog predstavljanja sveta kriminala kao idiličnog, stoje centri moći, koji u dogovoru sa vlasnicima medijskih kuća plasiraju ovakve sadržaje kroz najgledanije programe, sa ciljem da se formiraju nesigurne ličnosti, sklone bolestima zavisnosti, koje tokom razvoja prate neadekvatne uzore i ne ostvaruju razvojne zadatke adolescencije. Promovisanje štetnih medijskih sadržaja ima negativan učinak na razvoj adolescenata i razvojne fenomene koji se na adolescentnom uzrastu dešavaju. Najveći rizik da usvoje antisocijalne vrednosti prezentovane u medijima snose mladi iz porodica u kojima vlada loša emocionalna klima, pa nemaju doživljaj pripadnosti i kroz slepo predavanje vršnjačkoj grupi, usvajanje pogrešnih vrednosti i uzora iz sveta medija, traže zamenu za porodicu. Blizak odnos sa roditeljima omogućava mladoj osobi da sa njima razgovara o uzorima iz sveta medija, pozitivnim i negativnim junacima, vrednostima, dilemama, događajima iz sveta vršnjačkih odnosa, planovima za budućnost, kao i da roditelj detetu prenese životna iskustva i pomogne u formiranju medijske pismenosti. Neophodna je zakonska regulativa koja će zaštititi osetljive društvene grupe od medijske eksploatacije, ili izloženosti medijskom nasilju.
Sva prava zadržana (c) 2023 Ana V. Slavković, Vukan R. Slavković
Poslednjih godina je retko koji drugi intelektualac sa takvim naglaskom u javnosti iznosio teze o identitetu Crne Gore, kao predsednik CANU, prof. Dragan Vukčević. To je doduše radio u jednoj naučno nesistematizovanoj formi, naime u okvirima niza intervjua i prigodnih govora. Njegova polazna teza glasi, da pri svim razmatranjima datog profila treba startovati od „trijade“ Država-Ustav-Građanin, unutar koje bi se svi za data dva temeljna pitanja važni sadržaji mogli i trebali sagledavati.
Sva prava zadržana (c) 2023 Dragan Jakovljević
Pojedinac i sreća u hiperpotrošačkom društvu
Pojedinac u postmodernom društvu sve više zauzima aktivan i produktivan odnos prema proizvodima masovne kulture i postepeno izgrađuje kritički odnos prema sadržajima masovnih medija, kojima se često neopravdano pripisuje apsolutna moć manipulativnog dejstva. Međutim, masovna kultura svojom težnjom ka individualizaciji i „prosečnom“ u značajnoj meri ograničava mogućnosti pojedinca da u kontekstu hiperpotrošačkog društva doživi obećanu sreću. Tragičnost sreće hiperpotrošača leži u njegovoj individualnosti, jer u procesu traganja za srećom pojedinac postaje sve usamljeniji i otuđeniji. Potpuna sreća nužno je povezana sa drugim ljudima, zbog čega je i prolazna, tako da je pojedinac ne može samostalno posedovati.
Sva prava zadržana (c) 2023 Goran D. Pljakić, Slavica M. Pavličević
Polne i starosne razlike u ispoljavanju vršnjačkog nasilja
Kompleksna problematika vršnjačkog nasilja je predmet mnogih istraživanja do sada. Intezivno se proučavaju prevalencija, oblici, načini manifestovanja, uzroci i posledice vršnjačkog nasilja. Predmet ovog rada su polne i starosne razlike u ispoljavanju vršnjačkog nasilja. Istraživanje je realizovano na uzorku od 204 učenika oba pola, petog i osmog razreda iz dve osnovne škole. Rezultati istraživanja pokazuju da je potvrđena razlika u sklonosti ka nasilnom ponašanju između dečaka i devojčica (t=5.83, p<0.01). Postoji statistički značajna razlika u sklonosti ka nasilnom ponašanju između učenika različite starosti, tj. učenika petog i osmog razreda. Ona nam pokazuje da je kod učenika osmog razreda značajno više izražena sklonost ka nasilnom ponašanju u odnosu na učenike petog razreda. Značaj ovog istraživanja se ogleda u tome da rezultati mogu poslužiti kako za unapređenje znanja o nasilnom ponašanju učenika u školskoj sredini, tako i za praktično delovanje i usklađivanje modela prevencije u ovoj oblasti.
Sva prava zadržana (c) 2023 Gordana D. Blagojević, Bogdan S. Marjanović
Izrada mobilne sale za fizičko kao podsticaj i praćenje interesovanja dece predškolskog uzrasta za fizičkim aktivnostima
Cilj rada je da se ispita doprinos izrađenih sprava, rekvizita i nove mobilne sale za fizičko na zaiteresovanost dece za njihovu primenu (korišćenje) u fizičkim aktivnostima. U akciji izrade mobilne sale i rekvizita učestvovali su roditelji, vaspitači i deca. Zajedno sa roditeljima nabavljen je potreban materijal za izradu rekvizita i sprava: merdevina, džakova, krugova (obruč), vijaču, kocku, strunjaču, čunjeve, gredu. U ovom istraživanju učestvovalo je 55 dece (30 dečaka i 25 devojčica). Ispitivanje je obavnjeno posmatranjem dece i njihove zainteresovanosti za napravljene rekvizite u roku od tri nedelje. Prve nedelje predstavljena je prva grupa rekvizita (5 rekvizita). Druge i treće nedelje su izbačeni rekviziti za koje su deca bila najmanje zainteresovana i ubačeni novi rekviziti. Odrađeni su i intervjui za roditelje, vaspitače i decu o izvedenoj akciji. Na samom kraju, akcija je uspešno realizovana. Rezultati su pokazali koji napravnjeni rekviziti su privukli najviše, a koji najmanje pažnje deci. Takođe, deca su pokazala veliko interesovanje za novu mobilnu salu i rekvizite za fizičko.
Sva prava zadržana (c) 2022 Marija M. Petrović, Irena R. Stanišić
Dileme oko dometa projekata u razvijanju ključnih obrazovnih kompetencija dece predškolskog uzrasta
Svesno obrazovanje, kao nameran, planski i organizovan pedagoški proces obezbeđuje sticanje znanja, veština i navika u funkciji je razvijanja učenja, širenja i obogaćivanja čovekove spoznaje. Na predškolskom uzrastu obrazovanje, kroz razvoj opšte i posebnih priprema, omogućava detetu obavljanje životnih funkcija, humanizaciju njegove prirode i usvajanje i obrađivanje osnova kulture civilizacije. Bazu za prenos materijalnih i duhovnih vrednosti zajednice čine sociokulturni sistemi: simbolizacije i komunikacije, sistemi znanja iz nauke, tehnike, tehnologije, rada i proizvodnje, umetničkih formi izražavanja, vrednosnih i etičkih stavova. Kroz modele svakodnevnog življenja, forme igre i učenja, dete savladava program predškolskog vaspitanja i obrazovanja koji bi u ishodu trebalo da razvije njihove kompetencije (kroz učenje učenja- za maternji i drugi jezik, matematička, naučna, tehnološka, digitalna, društvena znanja, kulturološku svest i inicijativnost). Istraživanje sa ciljem unapređivanja projekata je realizovano deskriptivnom metodom, analizom sadržaja deset objavljenih projekata, kojima su izdvojene njihove karakteristike: obrazovni sadržaj, vrsta i kombinacije realizovanih aktivnosti, korišćene vaspitno- obrazovne metode i specifične obrazovne kompetencije koje su podržane. Rezultati govore o korišćenju ograničenih obrazovnih sadržaja samo jedne vaspitno-obrazovne oblasti, slaboj integraciji sadržaja, bez promena u primeni metodičkog repertoara (u odnosu na period do 2018) i favorizovanje razvoja naučnih kompetencija dece.
Sva prava zadržana (c) 2022 Vesna B. Kravarušić
Hajdeger - formiranje moderne estetike i umetnost kao pojava kulture
U radu se analiziraju Hajdegerovoi stavovi o estetici i umetnosti u epohi novog veka. Prvo se pokazuje kako Hajdeger određuje opšti pojam estetike. Potom se pokazuje uloga Dekartove filozofije u zasnivanju bivstvovanja i istine kao izvesnosti u epohi novog veka. Moderna estetika i umetnost se formiraju unutar takve promene bivstvovanja i istine. U modernoj estetici se povezuju osećanje i lepota i postavlja ukus, subjektivno prosuđivanje, kao centralni pojam. S druge strane, umetnost e predstavlja kao pojava kulture koja se distancira od hrišćanskog koncepta stvarnosti.
Sva prava zadržana (c) 2022 Saša Ž. Radovanović
Informaciono-komunikacione tehnologije u realnom programu vrtića
Razvoj informacionih-komunikacionih tehnologija (u daljem tekstu:IKT) i stalna veza sa internetom, omogućava kvalitetnije izvođenje aktivnosti u predškolskom ustanovama, baziranim na novim obrazovnim interaktivnim programima. U radu je sagledano na koji način IKT kao sredstvo vaspitno-obrazovnog rada, imaju pozitivne efekte na razvoj deteta u realnom programu vrtića. Autori rada su na internetu tražili besplatne resurse, koji se mogu primeniti u funkciji podizanja kvaliteta-vaspitno obrazovnog rada. Koristeći neke od pronađenih resursima, autori rada su samostalno oblikovali sadržaje za razvoj pojmova o insektima i divljim životinjama, koji se po njihovom mišljenju, mogu primeniti na određeni način, radi unapređivanja i osavremenjavanja prakse u skladu sa principima programa prdškolskog vaspitanja i obrazovanja- Godine uzleta.
Sva prava zadržana (c) 2022 Ivana Tasić, Slađana Raspopović